DTAC รูดกว่า 2% หลังงบปี 59 ลดฮวบ! โบรกฯ แนะ “ขาย”
DTAC รูดกว่า 2% หลังงบปี 59 ลดฮวบ! ล่าสุด ณ เวลา 15.04 น. ราคาอยู่ที่ 40.50 บาท ลบ 1.00 บาท หรือ 2.41% สูงสุดที่ 41.00 บาท ต่ำสุดที่ 39.75 บาท มูลค่าซื้อขายที่ 1.04 พันล้านบาท โบรกฯ แนะ “ขาย” 
31 ม.ค. 2560

ผู้สื่อข่าวรายงานว่า ราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 15.04 น. ราคาอยู่ที่ 40.50 บาท ลบ 1.00 บาท หรือ 2.41% สูงสุดที่ 41.00 บาท ต่ำสุดที่ 39.75 บาท มูลค่าซื้อขายที่ 1.04 พันล้านบาท 

บล.ฟินันเซีย ไซรัส ระบุในบทวิเคราะห์ (31 ม.ค) แนะนำ “SELL” ราคาเป้าหมาย 30 บาท/หุ้น โดย DTAC ประกาศผลการดำเนินงานไตรมาส 4/59 ออกมาต่ำกว่าคาดโดยมีกำไรสุทธิเพียง 30 ลบ. ลดลง 95.4%จากไตรมาสก่อน, ลดลง 97% จากปีก่อนหากตัดรายการกำไรจากอัตราแลกเปลี่ยนและค่าใช้จ่ายพิเศษจากการปรับโครงสร้างออก กำไรปกติก็ยังอยู่ในระดับต่ำเพียง 169 ลบ. ลดลง 74.1%จากไตรมาสก่อนลดลง 82.1%จากปีก่อนโดยในไตรมาส 4/59 รายได้จากการให้บริการไม่รวม IC ยังคงหดตัว 1.1%จากไตรมาสก่อนและ 3.6%จากปีก่อนขณะที่ฝั่งต้นทุนยังคงปรับตัวเพิ่มขึ้น
อนึ่ง บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC รายงานผลการดำเนินงานประจำปี 59สิ้นสุดวันที่ 31 ธ.ค.59 (รวมบริษัทย่อย) มีกำไรสุทธิ 2.01 พันล้านบาท หรือมีกำไรสุทธิ 0.88 บาทต่อหุ้น ลดลง 65% จากช่วงเดียวกันของปีก่อนที่มีกำไรสุทธิ 5.89 พันล้านบาท หรือมีกำไรสุทธิ 2.49 บาทต่อหุ้น
ทั้งนี้ผลการดำเนินงานในไตรมาสดังกล่าวมีกำไรลดลงซึ่งส่วนใหญ่เกิดจากค่าเสื่อมราคาและค่าตัดจำหน่ายที่สูงขึ้น รวมทั้งมีค่าใช้จ่ายในการปรับโครงสร้างองค์กร